## Zakon o izmjenama i dopunama Zakona o ustrojstvu i djelokrugu središnjih tijela državne uprave

### NN 22/2005 (16.2.2005.), Zakon o izmjenama i dopunama Zakona o ustrojstvu i djelokrugu središnjih tijela državne uprave

# HRVATSKI SABOR

388

Na teme­­lju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O USTROJSTVU I DJELOKRUGU SREDIŠNJIH TIJELA DRŽAVNE UPRAVE

Proglašavam Zakon o izmjenama i dopunama Zakona u
ustrojstvu i djelokrugu središ­­njih tijela državne uprave, koje­ga je Hrvatski
sabor donio na sjednici 16. ve­­ljače 2005. godine.

Broj: 01-081-05-604/2
Zagreb, 16. ve­­ljače 2005.

Predsjednik
Republike Hrvatske
**Stjepan** **Mesi****ć,** v. r

## ZAKON

### O IZMJENAMA I DOPUNAMA ZAKONA O USTROJSTVU I DJELOKRUGU SREDIŠNJIH TIJELA DRŽAVNE UPRAVE

Članak
1.

U
Zakonu o ustrojstvu i djelokrugu središnjih tijela državne uprave (»Narodne
novine«, br. 199/03., 30/04. i 136/04.) u članku 2. točka 1. mijenja se i
glasi:

»1.
Ministarstvo vanjskih poslova i europskih integracija,«.

Točka
14. briše se.

Članak
2.

U
članku 3. točka 4. mijenja se i glasi:

 »4. Državni zavod za mjeriteljstvo«.

Iza
točke 8. dodaje se  točka 9. koja glasi:

»9.
Državni zavod za nuklearnu sigurnost«.

Članak
3.

Članak
4. mijenja se i glasi:

   »Ministarstvo vanjskih poslova i europskih
integracija obavlja upravne i druge poslove koji se odnose na: predstavljanje
Repub­like Hrvatske u drugim državama, međunarodnim organizacijama i na međunarodnim
konferencijama; razvijanje i unapre­đi­va­nje odnosa Republike Hrvatske s
drugim državama, međunarod­nim organizacijama i drugim subjektima međunarodnog
prava i međunarodnih odnosa; suradnju s međunarodnim organizacijama i drugim
oblicima multilateralne suradnje država, osobito u procesu približavanja
Republike Hrvatske Europskoj uniji i procesu približavanja euroatlantskim
integracijama; aktivno sudjelovanje u jačanju međunarodne sigurnosti i
suradnje, aktivno sudjelovanje u međunarodnim gospodarskim odnosima i
multilateralnim gospodarskim strukturama; zaštitu prava i interesa Republike
Hrvat­ske i pravnih osoba sa sjedištem u Republici Hrvatskoj i hrvatskih državljana
koji žive ili borave u inozemstvu te uspostavljanje, održavanje i promicanje
veza s hrvatskim iseljenicima i manjinama kao i s njihovim udrugama u njihovim
državama; suradnju i pregovore s predstavnicima drugih država, međunarodnih
organizacija i ostalih subjekata međunarodnog prava i među­narod­nih odnosa,
pripremu, sklapanje i izvršenje međunarodnih ugovora; poticanje i pomoć u
suradnji državnih tijela s inozemstvom u političkim, gospodarskim, kulturnim,
znanstvenim i drugim područjima; održavanje i razvijanje veza s misijama
stranih država i međunarodnih organizacija u Republici Hrvatskoj, diplomatskim
misijama i konzularnim uredima stranih država kao i ostvarenje prava stranih
diplomata vezano za njihovu diplomat­sku zaštitu i privilegije; praćenje
razvitka i sudjelovanje u raspravama iz međunarodnoga javnog i privatnog prava
u zemlji i inozemstvu; pružanje informacija ustanovama i tijelima stranih država
i međunarodnih organizacija te stranoj javnosti o stanju u zemlji, odnosno o
drugim pitanjima od značenja za Republiku Hrvatsku.

Ministarstvo sudjeluje u razgovorima i pregovorima s
predstavnicima Europske unije i Vijeća Europe odnosno u pripremi i izvršavanju
međunarodnih obveza između Republike Hrvatske i Europske unije, te Republike
Hrvatske i Vijeća Europe.

Ministarstvo sudjeluje u koordinaciji i poticanju
suradnje državnih tijela s institucijama i tijelima Europske unije, kao i održavanju
i razvijanju veza s predstavnicima Europske unije u Republici Hrvatskoj;
koordinaciji radnih tijela Vlade, tijela državne uprave i tijela lokalne i
područne (regionalne) samouprave u poslovima iz njihovog djelokruga koji su
vezani s europskim integracijama; koordinira usklađivanje pravnog sustava
Republike Hrvatske s pravnim sustavom Europske unije i izvršavanje obveza po
preuzetim međunarodnim ugovorima sklopljenim u okviru Vijeća Europe; pruža
informacije o Europskoj uniji i Vijeću Europe, te o procesu približavanja
Republike Hrvatske Europskoj uniji i suradnji s Vijećem Europe; priprema i
provodi programe obuke i usavršavanja za proces europskih integracija;
koordinira programe pomoći i suradnje s Europskom unijom i druge programe
bilateralne pomoći u svrhu približavanja Europskoj uniji, prati provedbu
programa i inicijativa Europske zajednice; osigurava podršku tijelima Vlade pri
koordinaciji sveukupne pomoći koju Republika Hrvatska prima iz inozemnih
izvora; koordinira strategiju integriranja Republike Hrvatske u svrhu
punopravnog članstva u Europskoj uniji; pruža analitičku podršku procesu
integriranja u Europsku uniju; koordinira rad na praćenju i provedbi prilagodbi
Republike Hrvatske Europskoj uniji; koordinira provo­đenje pravne stečevine
Europske unije na hrvatski jezik, te relevantnog hrvatskog zakonodavstva na
jedan od službenih jezika Europske unije, te izdaje službene verzije prijevoda
propisa i vodi odgovarajuće baze podataka prijevoda.

Ministarstvo, u suradnji s
drugim nadležnim ministarstvima, obav­lja poslove koji se odnose na stvaranje
uvjeta za povratak iseljeništva u Republiku Hrvatsku i njihovo uključivanje u
gospodarski i društveni život u Republici Hrvatskoj, predlaže politiku poticanja
i pomoći povratka i useljavanja pripadnika hrvatskog naroda, članova njihovih
obitelji i potomaka iz inozemstva u Republiku Hrvatsku, pruža pomoć u njihovim
poduzetničkim ulaganjima i aktivnostima s ciljem povratka i useljavanja; pruža
savjete u pogledu zbrinjavanja starijih povratnika i useljenika; potiče
povratak i useljavanje mladih te njihovo školovanje uz državnu potporu.

Ministarstvo, u suradnji s
drugim ministarstvima i tijelima državne uprave, promiče u zemlji i inozemstvu
gospodarske interese Republike Hrvatske.

Ministarstvo, u suradnji s
drugim nadležnim institucijama, obav­lja poslove vezane uz sigurnost i zaštitu
diplomatskih misija i konzularnih ureda u inozemstvu.

Ministarstvo obavlja i druge poslove koji su mu
stavljeni u nadležnost posebnim zakonom.«

Članak
4.

Članak
17. briše se.

Članak
5.

Članak
20.a mijenja se i glasi:

»Državni
zavod za mjeriteljstvo obavlja upravne i druge poslove koji se odnose na:
mjeriteljstvo i nadzor predmeta od plemenitih kovina; uspostavljanje i
objedinjavanje sustava mjeriteljstva, uspostavljanje i održavanje državnih
etalona fizikalnih veli­či­na i osiguranje njihove sljedivosti; uspostavljenje,
opsluživanje i nadzor u djelatnostima mjeriteljstva.

Državni
zavod obavlja i druge poslove koji su mu stavljeni u nadležnost posebnim
zakonima.«

Članak
6.

Iza članka 22.b dodaje se članak 22.c koji glasi:

»Članak 22.c

Državni zavod za nuklearnu
sigurnost obavlja upravne i stručne poslove koji se odnose na nuklearnu
sigurnost, izdaje dozvole za obavljanje nuklearne djelatnosti u svezi s
nuklearnim materijalom ili posebnom opremom; provodi nezavisne analize
sigurnosti i izdaje rješenja odnosno potvrde za smještaj, projektiranje,
gradnju, uporabu, te razgradnju objekta u kojem će se obav­ljati nuklearna
djelatnost; vodi očevidnike o dozvolama, suglasnostima, rješenjima i potvrdama
koje izdaje u okviru svojih ovlasti; obavlja upravni i inspekcijski nadzor;
osigurava stručnu pomoć za provođenje programa i postupaka u slučaju nuklearne
nesreće; osigurava stručnu pomoć u poslovima suzbijanja nedozvoljenog prometa
nuklearnog materijala tijelima državne uprave nadležnim za te poslove; prati
stanje sigurnosti nuklearnih elektrana u regiji i provodi procjenu opasnosti od
mogućih nuklearnih nesreća u njima; provodi obveze koje je Republika Hrvatska
preuzela prema međunarodnim konvencijama i bilateralnim sporazumima a odnose se
na nuklearnu sigurnost i primjenu mjera zaštite u svrhu neširenja nuklearnog
oružja; surađuje s među­­narod­nim i domaćim organizacijama i društvima u
području nuklearne sigurnosti; koordinira poslove tehničke suradnje s Međunarodnom
agencijom za atomsku energiju; potiče i podupire razvojnoistraživački rad u
skladu sa zahtjevima i potrebama razvoja nuklearne sigurnosti; izdaje upute za
provođenje međunarod­nih normi u području nuklearne sigurnosti.

Državni zavod obavlja i druge
poslove koji su mu stavljeni u nadležnost posebnim zakonom.«

Članak 7.

U članku 23. stavku 2. riječi: »Državni zavod za
normizaciju i mjeriteljstvo« zamjenjuju se riječima: »Državni zavod za
mjeriteljstvo«.

Članak 8.

Stupanjem na snagu ovoga Zakona Ministarstvo vanjskih
poslova i Ministarstvo europskih integracija nastavljaju s radom kao
Ministarstvo vanjskih poslova i europskih integracija.

Stupanjem na snagu ovoga Zakona Državni zavod za normizaciju
i mjeriteljstvo nastavlja s radom kao Državni zavod za mjeriteljstvo.

Do početka rada Hrvatske akreditacijske agencije i
Hrvatskog zavoda za norme upravne i stručne poslove iz područja akreditacije i
normizacije obavljat će Državni zavod za mjeriteljstvo.

Članak 9.

Vlada Republike Hrvatske će, u roku od 60 dana od
dana stupanja na snagu ovoga Zakona uredbama urediti unutarnje ustrojstvo
Ministarstva vanjskih poslova i europskih integracija i Državnog zavoda za
mjeriteljstvo.

Čelnici tijela iz stavka 1. ovoga članka donijet će
pravilnike o unutarnjem redu prema odredbama ovoga Zakona, u roku od 30 dana od
dana stupanja na snagu uredbi iz stavka 1. ovog članka.

Unutarnje ustrojstvene jedinice Ministarstva vanjskih
poslova i Ministarstva europskih integracija, nastavljaju s radom kao unutarnje
ustrojstvene jedinice Ministarstva vanjskih poslova i europskih integracija, do
stupanja na snagu uredbe iz stavka 1. ovog članka.

Državni službenici i
namještenici središnjih tijela državne uprave koja mijenjaju ustrojstvo ili
djelokrug nastavljaju s radom na poslovima na kojima su zatečeni u trenutku
stupanja na snagu ovoga Zakona i zadržavaju plaće prema dosadašnjim propisima,
do donošenja rješenja o rasporedu na radna mjesta prema pravilniku iz stavka 2.
ovog članka.

Državni službenici i namještenici Državnog zavoda za
normizaciju i mjeriteljstvo koji obavljaju poslove normizacije i akreditacije
nastavljaju s radom u Državnom zavodu za mjeriteljstvo, do početka rada
Hrvatske akreditacijske agencije i Hrvatskog zavoda za norme.

Članak
10.

Opremu, pismohranu i drugu dokumentaciju, sredstva za
rad, financijska sredstva, prava i obveze, Ministarstva vanjskih poslova i
Ministarstva europskih integracija, preuzima Ministarstvo vanjskih poslova i
europskih integracija.

Članak 11.

Ovaj Zakon stupa na snagu danom objave u »Narodnim
novinama«.

Klasa:
023-03/05-01/02
Zagreb, 16. veljače 2005.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 22/2005-388